SET เช้าร่วง 8 จุด รับแรงกดดันเงินเฟ้อไทยพุ่ง-ฟันด์โฟลว์ไหลออก
SET เช้าร่วง 8 จุด รับแรงกดดันเงินเฟ้อไทยสูง 7.10% ซึ่งสูงกว่าตลาดคาดที่ 5.8% และเงินบาทก็อ่อนค่าทำฟันด์โฟลว์ไหลออก
SET เช้าร่วง 8 จุด รับแรงกดดันเงินเฟ้อไทยสูง 7.10% ซึ่งสูงกว่าตลาดคาดที่ 5.8% และเงินบาทก็อ่อนค่าทำฟันด์โฟลว์ไหลออก
7 มิ.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 11:13 น. อยู่ที่ 1,638.40 จุด ลดลง 7.68 จุด หรือ 0.47% สูงสุดที่ 1,645.41 จุด ต่ำสุดที่ 1,635.68 จุด มูลค่าการซื้อขาย 2.49 หมื่นล้านบาท
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้มีโอกาสที่จะปรับตัวลดลงตามตลาดหุ้นอื่นๆ ในภูมิภาค โดยได้รับปัจจัยกดดันอัตราเงินเฟ้อของประเทศไทยในเดือน พ.ค. ที่ออกมาวานนี้สูงถึง 7.1% ซึ่งสูงกว่าตลาดคาดที่ 5.8% และสูงกว่าค่าเฉลี่ยที่คณะกรรมการนโยบายการเงิน (กนง.) คาดที่ 4.9% อาจจะเป็นแรงกดดันให้ธนาคารแห่งประเทศไทย (ธปท.) ส่งสัญญาณการปรับขึ้นอัตราดอกเบี้ยในช่วงที่เหลือของปีนี้หรือไม่ โดยจะต้องติดตามการประชุม กนง. ในวันที่ 8 มิ.ย.นี้
ขณะเดียวกันทิศทางค่าเงินบาทก็อ่อนค่าลง จึงคาดว่าจะมีแรงขายสุทธิอย่างต่อเนื่องเป็นวันที่ 3 วันติดต่อกัน จากนักลงทุนต่างชาติ
โดยให้แนวรับที่ 1,636-1,640 จุด และ แนวต้าน 1,650-1,655 จุด